text: Pacte per les terrasses de l'Eix Macià | Ràdio Sabadell
  Pacte per les terrasses de l'Eix Macià
  Imatge de les terrasses a Eix Macià | Roger Benet
  27.10.2018 18:33 Aleix Graell
  Principi d'acord entre els bars de l'Eix Macià i l'Ajuntament per la problemàtica de les terrasses. Les dues parts s'ha reunit aquest cap de setmana fins a dues vegades per flexibilitzar els criteris tècnics. El consistori manté que la Llei d'Accessibilitat és inamovible, però manté la mà estesa per negociar el nombre de taules de les terrasses. Des del govern mantenen que tenien "posicions properes" i que creuen que arribarem a un acord".
  La priera reunió es va produïr ahir divendres amb el regidor d'Espai Públic i una tècnica municipal a més d'un empleat de Serveis Jurídics. De fet, de la primera reunió en va sortir la proposta del regidor de trobar-se sobre el terreny avui al matí i comprovar l'espai de les terrasses. Aquest matí el regidors de Comerç Marisol Martínez i d'Espai Públic, Xavier Guerrero, han visitat els bars i restaurants de l'Eix Macià. "Com deia amb un dels restauradors és impossible posar 12 taules en 20 metres quadrats, però potser sí que hi cap alguna més de les que nosaltres inicialment dèiem" ha explicat Guerrero a Ràdio Sabadell.
  El representant dels empresaris, l'advocat Francisco Gonzàlez, assegura que el tots dels associats compleixen amb la normativa vigent i que si hi ha denúncies, pertanyen a antics propietaris dels locals. És el cas d'un dels locals que acumula la majoria de denúncies per ocupar més espai de via pública i que ara ha canviat de mans. "Ens consta que les denúncies són normalment per soroll, però és cert que hi ha algunes denúncies per ocupació d'espais que vénen de lluny i és cert que alguns dels antics propietaris dels locals havien sobrepassat l'espai" ha apuntat González.
  La part afectada ha arrencat el compromís polític de deixar la normativa com està i no reduir el nombre de taules com proposava l'Ajuntament. Ara bé, queda pendent una reunió amb el veïnat que es farà d'aquí a 15 dies que hauria de tancar el litigi obert per l'espai de les terrasses. A més, les parts s'han emplaçat a l'abril per preparar la temporada d'estiu, més conflictiva a les terrasses a causa del bon temps.